פסגות בית השקעות

פסגות בית השקעות הוא בית השקעות ישראלי. החברה עוסקת בניהול קרנות נאמנות, קרנות סל, קרנות גידור, ניהול תיקים, שירותי מחקר וברוקראז'. עד שנת 2021 עסקה גם בניהול קופות גמל, קרנות השתלמות, קופות מרכזיות לפיצויים, קרנות פנסיה. על פי דירוג Dun's 100 לשנת 2017, פסגות היה בית ההשקעות הגדול בישראל, וניהל כספים עבור למעלה ממיליון לקוחות פרטיים בהיקף של כ-185 מיליארד ש"ח, ובסוף 2018 ניהל כספים בהיקף של 177 מיליארד ש"ח. נכון ליולי 2020 בית ההשקעות מנהל נכסים בשווי של כ-175 מיליארד שקלים. נכון לינואר 2021 ירד היקף הנכסים המנוהלים לכ-165 מיליארד ש"ח. ביוני 2021 רכש רני צים באמצעות וואליו קפיטל, את בית ההשקעות הכולל בתוכו את קבוצת חברות הבת, למעט פעילות הגמל והפנסיה שמוזגה לאלטשולר שחם. נכון לעת הרכישה שווי הנכסים המנוהלים על ידי פסגות עומד על כ-90 מיליארד ש"ח. נכון ל-30 באוגוסט 2021 שווי הנכסים המנוהלים הוא כ-58 מיליארד ש"ח. באוגוסט 2022 שינתה וואליו קפיטל את שמה ל"פסגות קבוצה לפיננסים והשקעות", ובכך הביעה את שליטתה על השם "פסגות", ובשם זה היא נסחרת בבורסה. יו"ר ומנכ"ל הקבוצה הוא דניאל לבנטל. בינואר 2023 מכרה החברה קרנות נאמנות שמנהלות הון בהיקף של 17.1 מיליארד שקל ואת חברת ניהול תיקי ההשקעות שלה להפניקס תמורת יותר מ-300 מיליון שקל. ב-1963 הקים בנק לאומי את החברה הבנקאית הראשונה בישראל לניהול תיקים - "אופק ניירות ערך והשקעות", וב-1989 הקים הבנק את "פסגות חברה לניהול קרנות נאמנות". ב-2003 אוחדה הפעילות של שתי החברות. באוקטובר 2005 נכנסה לתוקף רפורמת בכר, שחייבה את הבנקים למכור קופות גמל וקרנות נאמנות. ב-2006 קבוצת פסגות נרכשה על ידי קרן יורק, והחלה לפעול כבית השקעות עצמאי. ב-2008 רכשה פסגות בית השקעות את קופת הגמל "גדיש" מבנק הפועלים ובכך הפכה לבית ההשקעות הגדול בישראל. ב-2009 רכשה פסגות את קופות הגמל וקרנות ההשתלמות של בית ההשקעות "פריזמה". ב-2010 רכשה פסגות את קרן הפנסיה הוותיקה הע"ל. באוקטובר 2010 הושלמה העסקה להעברת השליטה בפסגות לקרן אייפקס פרטנרס. למחרת החליט פרקליט המדינה, משה לדור, לסגור תיק חקירה, בחשד לעבירות בניירות ערך, שהתנהל כנגד חברות בקבוצת פסגות, לאחר שפסגות התחייבה לשורת צעדים לתיקון המצב ושילמה קנס בסך 150 מיליון ש"ח. ב-2013 רכשה פסגות את "מיטב תעודות סל" מבית ההשקעות מיטב דש. בשנת 2014 נפתח משפטם של שניים מבכירי החברה, דוד אדרי ושי בן-דוד, באשמת מניפולציה בשערי איגרות חוב באמצעות תיק הנוסטרו של פסגות בשנים 2009–2010. השניים הורשעו ונדונו למאסר. ב-2016 השיק פסגות ניירות ערך את "פסגות טרייד", מערכת למסחר עצמאי. וב-2017 הושק פסגות PRO - ניהול תיק השקעות דיגיטלי. בשנת 2016 עובדי החברה הקימו ועד עובדים, והתאגדו ב"כוח לעובדים". ב-2018 העבירה פסגות את פעילות עסקי הביטוח שלה לאיילון חברה לביטוח. בנובמבר 2018 נבחרה קרן פנסיה של פסגות על ידי רשות שוק ההון ביטוח וחיסכון כאחת מארבע קרנות ברירת המחדל. החברה הבת "פסגות קופות גמל ופנסיה" ניהלה נכסים בהיקף של כ-73 מיליארד ש"ח. 60 מיליארד ש"ח בגמל (קופות גמל, קרנות השתלמות וקופות מרכזיות לפיצויים), 13 מיליארד ש"ח בקרנות פנסיה (בכלל זה הע"ל הוותיקה). בדצמבר 2018 סך הנכסים המנוהלים של החברה בתחום הגמל וההשתלמות עומד על כ-54 מיליארד ש"ח, החברה השנייה בגודלה בתחום. הנכסים המנוהלים עלו מ-50 מיליארד ש"ח ב-2010 אך משקלה בשוק ירד מ-16.46% ל-11.8%. בספטמבר 2021, החודש האחרון שבו פסגות פעלה כגוף עצמאי, היקף הנכסים המנוהלים בגמל והתשלמות ירד ל-49.7 מיליארד ש"ח, כ-7.66% משוק הגמל וההשתלמות. אחת הקופות שהיו בבעלותה, "פסגות גדיש", שנרכשה מבנק הפועלים, היא קופת הגמל הגדולה בישראל, שניהלה נכסים בהיקף של כ־36 מיליארד ש"ח. קרן ההשתלמות "פסגות שיא" ניהלה נכסים בהיקף של כ־15 מיליארד ש"ח. במאי 2021 נמכרה החברה תמורת 910 מיליון ש"ח לחברת "אלטשולר שחם גמל", שהיא חברה בת של אלטשולר שחם. ביוני 2021 רכשה וואליו קפיטל, שנשלטת על ידי איש העסקים רני צים, את בית ההשקעות, למעט פעילות הגמל והפנסיה שמוזגה לאלטשולר שחם. נכון לסוף שנת 2023, היקף הנכסים המנוהלים נמוך מבעבר ושווי החברה ירד ל-64 מיליון ש"ח בלבד. בדצמ' 2023 צים השלים את מכירת פעילות קרנות הנאמנות של פסגות להפניקס ולבית ההשקעות איי.בי.איי תמורת 297 מיליון שקל. פסגות קרנות נאמנות - חברה לניהול קרנות נאמנות. מנהלת נכסים בסך של כ־51 מיליארד ש"ח (נכון לספטמבר 2019), באמצעות קרנות נאמנות מנוהלות, קרנות מחקות פתוחות וקרנות מחקות סגורות (קרנות סל). במסגרת החברה פועלות כ-160 קרנות נאמנות, במגוון רחב של אפיקי השקעה: קרנות כספיות, קרנות אג"ח (כללי, מדינה, חברות, חו"ל), קרנות מנייתיות ותעודות סל העוקבות אחר מגוון נכסי בסיס, כגון מדדים, סחורות ומטבעות, מישראל וממדינות נוספות וכן, קרנות גמישות. פסגות ניירות ערך - חברת ניהול תיקי ההשקעות הגדולה בישראל, מנהלת נכסים בהיקף של כ-68 מיליארד ש"ח בישראל ומחוצה לה, במגוון אפיקי השקעה. החברה נמנית עם חברי הבורסה לניירות ערך משנת 1968 ופועלת בשני מגזרי פעילות עיקריים: ניהול תיקי השקעות ללקוחות פרטיים, תאגידים וגופי מוסדיים ופעילות מסחר בניירות ערך. פסגות קומפאס - החברה מנהלת את קרן הגידור פארטו בניהולו של דניאל אלון. מדיה וקבצים בנושא פסגות בית השקעות בוויקישיתוף אתר האינטרנט הרשמי של פסגות בית השקעות פסגות בית השקעות, ברשת החברתית פייסבוק פסגות בית השקעות, סרטונים בערוץ היוטיוב ליטל איסטמטי, ‏דירוג הקרנות: פסגות עדיין בפסגה, לצד אלטשולר שחם, באתר גלובס, 17 באוקטובר 2013 רועי ויינברגר, ‏הוא היה בית ההשקעות הגדול בישראל. כך הוא איבד 80% משוויו, באתר גלובס, 5 בנובמבר 2023 רון שטיין, ‏דירוג DUN'S 100: בתי ההשקעות הגדולים והמובילים ב-2017, באתר גלובס, 23 במאי 2017 רון שטיין, ‏השנה של פסגות: ירידה בהכנסות וברווח, ו-300 מ' ש' דיבידנד, באתר גלובס, 3 באפריל 2019 אסא ששון, ויכוח על 50 מיליון דולר: התפוצץ המו"מ למכירת פסגות, באתר TheMarker‏, 28 ביולי 2020 קובי שגב, כמה שווה בית השקעות, ולמה גילעד אלטשולר ורן שחם רוצים לרכוש את פסגות?, באתר ביזפורטל, 12 בינואר 2021 גולן חזני ועירית אבישר, עכשיו זה רשמי: רני צים רוכש את נכסי פסגות תמורת 405 מיליון שקל, באתר כלכליסט, 31 במאי 2021 אלמוג עזר, בעקבות החלפת הבעלים בפסגות ני"ע: יואן קדוש ימונה למנכ"ל ועוזי דנינו ליו"ר, באתר כלכליסט, 30 באוגוסט 2021 פסגות קבוצה לפיננסים והשקעות שרון שפורר, פסגות נכנסת לפנסיה: רכשה את קרן הע"ל תמורת 107 מיליון שקל, באתר הארץ, 6 בינואר 2010 עידו באום, לדור סגר התיק הפלילי נגד פסגות; תשלם קנס עתק של 150 מיליון שקל, באתר TheMarker‏, 30 באוקטובר 2010 אסא ששון, פסגות רוכשת את חברת תעודות הסל של מיטב תמורת 153 מיליון שקל, באתר TheMarker‏, 19 בפברואר 2013 איתי הר אור והדר רז, נעצרו שני בכירים בפסגות בחשד לתרמית בהיקף של עשרות מיליוני שקלים, באתר כלכליסט, 1 בפברואר 2010 חן מענית, ‏"אדרי ובן-דוד עשו בשוק ההון כבמגרש המשחקים שלהם", באתר גלובס, 7 בדצמבר 2014 תומר גנון, העליון דחה ערעור בכירי פסגות לשעבר בהרצת אג"ח אך הפחית בעונשם, באתר כלכליסט, 16 ביולי 2019 ע"פ 4603/17 דוד אדרי, שי בן-דוד נ' מדינת ישראל, ניתן ב־16 ביולי 2019 רחלי בינדמן, "אני לא מפחדת מהבנקים; מי שרוצה ייעוץ השקעות – שילך אליהם", באתר כלכליסט, 11 בדצמבר 2017 "דף הבית". כוח לעובדים. נבדק ב-2018-07-22. הודעה על העברת פעילות "עסקי הביטוח" של פסגות חברה לביטוח (פ.ב) בע"מ לאיילון חברה לביטוח בע"מ, באתר פסגות, 14 במאי 2018 רון שטיין, ‏כצפוי: קרנות הפנסיה ברירת מחדל הן אלה של בתי ההשקעות, באתר גלובס, 14 באוקטובר 2018 גמל נט - מערכת להשוואת קופות גמל, באתר gemelnet.cma.gov.il מיכאל רוכוורגר, אסא ששון, עסקת פסגות נסגרה: השליטה הועברה מאייפקס לאלטשולר תמורת 910 מיליון שקל, באתר TheMarker‏, 12 במאי 2021 מיכאל רוכוורגר, חמש שנים אחרי שהיה בית ההשקעות הגדול בישראל — פסגות פורק לגורמים, באתר TheMarker‏, 19 בינואר 2023 רועי ויינברגר, ‏רני צים מוכר את פסגות בחלקים. מה יקרה ל־250 העובדים?, באתר גלובס, 12 בדצמבר 2023